Nowosće a zajimawosće z lětušich křižerskich procesionow
Po wašnju swojich wótcow budu křižerjo tež lětsa w dźewjeć procesionach poselstwo wo zrowastanjenju Zbóžnika wozjewjeć. Kaž kantorojo a nawodźa procesionow na naprašowanje Serbskich Nowin zdźělichu, dožiwimy w jich rjadach někotružkuli nowosć a zajimawosć.
Tak chce w Budyskim procesionje prěni raz pólski duchowny sobu jěchać – kapłan Grzegorz Malinowski. To rjekny nam wjelelětny kantor Bosćij Čórlich. Wón drje sobu jěcha, strowotnych přičin dla pak lětsa kantorić njemóže. Tuž přewozmje za njeho tele zastojnstwo Florian Kaulfürst. Hižo trochu wjeselić smědźa so Budyscy křižerjo na klětu, hdyž podadźa so po wozrodźenju swojeho procesiona 25. raz do Radworja. Nimo dweju slěborneju jubilarow změja woni njedźelu w swojich rjadach pjeć nowačkow, štož je za tónle procesion nahladna ličba.
szl_Latn szl_Latn szl_Latn